作者:衛宗武
標題:摸魚兒
內容:小林巒、一年芳事，亂紅還又飛雨。生香冉冉花陰轉，雲擘滿空晴絮。遊宴處。看樂意相關，庭下胎仙舞。歌聲緩度。任圓玉敲寒，飛觴傳曉，未許放春去。閒中趣。明月清風當戶。莘莘容屋陳俎。翦裁妙語頻賡唱，巧勝郢斤般斧。心自許。拼凋景頹齡，為鶯儔燕侶。同盟會取。共花下小車，竹間三徑，長作老賓主。